**ANG CHRISTMAS AY HINDI PASKO!**

(Isinulat ni Elder Ephraim O. Licayan)

(Isinalin sa Tagalog ni Brod. Victor L. de Castro III)

Oo kaibigan, ang Christmas ay hindi pasko. Dahil hindi tinawag sa Bibliya na Pasko ang araw ng kapanganakan ni Yahshua sa Bethlehem.

Ano nga ba ang itinuturing na Pasko sa Bibliya? Sagot: Ang pagkamatay ni Yahshua. Ito ang tinatawag na Pasko, at hindi ang kanyang kapanganakan doon sa Bethlehem. Basahin ang Juan 19:14; Juan 18:39-40; Lucas 22:14-20; Mateo 26:17-19; Marcos 14:14-26 at I Corinto 5:7. Ang Pasko ay tinatawag na ***Passover*** sa Ingles at ***Pesach*** sa Hebrew.

Kaya, mali ang pagtawag sa Christmas na Pasko. Ang Pasko ay ang pagkamatay ni Yahshua doon sa Golgotha at tinatawag din itong *Passover*, ang pista sa Bibliya na umaalala sa kamatayan ni Yahshua.

**IBA PANG MGA KASINUNGALINGAN**

Ang iba pang mga kasinungalingan na pinaniwala sa mga tao tungkol sa Christmas ay ang mga sumusunod:

1. Ang sinasabing tatlong hari na mula sa silangan;
2. Ang mga pangalan ng mga hari – Melchor, Gaspar, at Baltazar;
3. Ang pinaniwala na si Yahshua Mesiyah ay isinilang sa Disyembre 25.

Basahin ang Mateo 2:1 o kahit na sa anong aklat sa Bagong Tipan. Wala ka talagang mababasa na tatlong mga hari na nag ngangalang Melchor, Gaspar, at Baltazar.

Bakit nagsinungaling ang mga pangulo ng ating relihiyon? Sila nga dapat magsabi sa atin ng katotohanan, sila pa mismo ang nanlilinlang sa atin! Hindi nila ipinaalam sa atin ang tunay na kwento ng Christmas at pinaniwala nila tayo na ang Christmas ay Pasko! Pinaniwala nila tayo na ang Christmas ay ang kapanganakan ng ating Tagapagligtas sa Bethlehem. Ito ay mga kasinungalingan!

Gusto mo ba kaibigan, ng kasinungalingan? Kung sakaling oo, huwag mo na lang ipagpatuloy ang pagbasa nito.

Subalit kung nais mong malaman ang katotohanan, ang artikulong ito ay para sa iyo. Ipagpatuloy mo ang iyong pagbabasa sapagkat si Abba Yahweh ay nasisiyahan sa iyo.

**SI YAHSHUA MESIYAH AY HINDI IPINANGANAK SA DISYEMBRE 25!**

Iyan ang katotohanan, kaibigan. Si Yahshua ay hindi isinilang sa Bethlehem sa Disyembre 25! (Yahshua ang tunay na pangalan ng Tagapagligtas, hindi Hesus)

Basahin ang buong Bagong Tipan ng Bibliya.

Ayon sa Lukas 2:1, may mga pastol sa kapatagan tuwing gabi. Ngunit alam mo ba na napakalamig sa Bethlehem tuwing Disyembre? Ito din ang panahon ng tag-ulan sa nasabing lugar.

Ang Mateo 2:2 ay nagsalaysay na may napakaliwanag na talang nakita ang mga pantas o *“wise men*” sa silangan. Subalit alam mo ba na sa panahon ng taglamig, kung saan may makapal na ulap, ay walang nakikitang mga tala?

Kaya hindi talaga Disyembre isinilang si Yahshua. Siya ay isinilang sa panahon na hindi taglamig at hindi tag-ulan.

Wala ring mababasa na buwan ng Disyembre sa Bibliya. Ang mga buwan ng Enero hanggang Disyembre ay wala sa Bibliya. (humingi ng libreng artikulo “Ang Bible Calendar at ang mga Pista”)

**ANG ARAW NG KAPANGANAKAN NI YAHSHUA**

Kung si Yahshua ay hindi isinilang sa Disyembre 25, kailan nga ba siya ipinanganak?

Ayon sa Companion Bible appendix 179, mga pahina 197-200, ang mahal nating Tagapagligtas na si Yahshua ay isinilang sa Bethlehem sa petsa 15 sa buwan ng Ethanim o Tishri. Itong Ethanim o Tishri ay ang ika-pitong buwan sa Bible Calendar.

Ang Ethanim 15 ay ang unang araw sa Pista ng mga Tabernakulo, tinatawag din itong “Feast of Tabernacles”. Ang pistang ito ay ipinagdiriwang hanggang Ethanim 23 na tinatawag na *“Last Great Day”.*

Ano ba ang katumbas ng Ethanim 15 o Tishri 15 sa Gregorian Calendar na ating ginagamit ngayon?

Depende. Sa panahon na isinilang si Yahshua sa Bethlehem, ang katumbas nito ay Setyembre 29, taong 4 B.C. Ngunit sa taong 1999 sa Gregorian Calendar, ang katumbas nito ay Setyembre 25, 1999.

Hanapin mo ang Ethanim 15. Pagkatapos, sa bawat taon ay alamin mo kung ano ang katumbas nito sa ginagamit na Gregorian Calendar.

Ipinapaalam ng Yahweh’s New Covenant Assembly ang katumbas ng araw na ito sa bawat taon ng Gregorian Calendar. Maaari kang magtanong sa naturang grupo.

Kung nais mong ipagdiwang ang kapanganakan ni Yahshua, kailangang matutunan mong ipagdiwang ang *Feast of Tabernacles* o Pista ng mga Tabernakulo. Ang pistang ito ay ipinag-utos na ipagdiwang ayon sa Juan 7:8-10, 37. Ito ay pista ni Abba Yahweh, at hindi ng mga pagano.

**BAKIT PINILI ANG DISYEMBRE 25?**

Ang Encyclopedia Americana, Deluxe Home Edition, Volume 6, pahina 666 ay nagpahayag: “*The reason for establishing December 25 as Christmas is somewhat obscure. But it is unusually held that day was chosen to correspond to pagan festivals that took place from the time of the winter solstice, when the days begin to lengthen, to celebrate the rebirth of the sun… The Roman Saturnalia (a festival dedicated to Saturn, the god of agriculture, and the renewed power of the Sun) also took place at this time and some Christmas customs are thought to be rooted in this ancient pagan celebration*.”

Filipino: Ang dahilan kung bakit pinili ang Disyembre 25 bilang Christmas ay hindi pa masyadong malinaw. Ngunit pinaniniwalaan na ito’y pinili upang isabay sa mga paganong kapistahan sa panahon ng “winter solstice”, kung kailan ang araw ay nagsisimula ng humaba upang magdiwang sa pagsilang muli ng araw. Ang *Roman Saturnalia* (isang pista na ini-alay kay Saturn, ang diyos ng agrikultura, at sa panibagong kapangyarihan ng araw) ay nagaganap rin sa naturang araw at ang ibang kaugalian ng Christmas ay pinaniwalaang nagmula sa sinaunang paganong selebrasyon na ito.

Kaibigan, ang Disyembre 25 ay ang araw na ini-alay ng mga pagano para sa kanilang pagsamba sa araw o “*sun worship”*. Gumawa sila ng isang malaking pista sa naturang panahon bilang pagsasaya sa pagsilang muli ng araw. Ang paganong pistang iyon ay ang Roman Saturnalia.

Atin ring napag-alaman ngayon na marami sa mga kaugalian ng Christmas ay nagmula sa paganong pista ni Saturnalia. Ito ay may kaugnayan sa Christmas Tree, Yule log, Christmas bells at iba pa.

Hindi binanggit sa naturang Encyclopedia na ang ating Tagapagligtas ay isinilang sa Disyembre 25.

Ang Encyclopedia Britannica, Volume 3, 15th Edition, pahina 283 ay nagpahayag din nitong mga patunay: *“The reason why Christmas came to be celebrated on December 25 remain uncertain. But probably the reason is that early Christians wished the date to coincide with the Pagan Roman Festival marking the “birthday of the unconquered sun” (Natalis Solis Invicti). This festival celebrated the winter solstice when the days again begin to lengthen and the sun begins to climb higher in the sky.”*

*December 25 was also regarded as the birth date of the Iranian mystery god Mithra.*

Filipino: Ang dahilan kung bakit idinaraos ang Christmas tuwing Disyembre 25 ay nanatiling walang kasiguruhan. Ngunit ang mas malapit na dahilan ay ang kagustuhan ng mga sinaunang Kristiyano na isabay ang petsa ng paganong Romano na pista na ini-alay sa “*birthday of the unconquered sun”*. Ang pistang ito ay ipinagdiriwang sa panahon ng winter solstice – ang panahon na ang araw ay nagsisimula nang humaba, at ang araw ay umangat na mas mataas pa sa alapaap.

Ang Disyembre 25 ay kinikilala rin na petsa ng kapanganakan ng diyos ng misteryo ng Iran na si Mithra.

Ang Collier’s Encylopedia, Volume 6, pahina 403 ay nagpahayag rin nitong mga sumusunod: “ *The choice of December 25 was probably influenced by the fact that in this day the Romans celebrated the Mithraic feast of the Sun-god (Natalis Solis Invicti), and that the Saturnalia also came at this time*.

Filipino: Ang pagpili sa Disyembre 25 ay maaring naimpluwensya sa katunayan na sa araw na to, ipinagdiriwang ng mga Romano ang pista ni Mithra na kanilang diyos ng araw, at ang Saturnalia ay natataon din sa naturang panahon.

Kaibigan, tatlong mga Encyclopedia, nagkakaisa sa isang katotohanan! Ang Disyembre 25 na Christmas ay nagmula sa mga paganong kapistahan na ipinagdiriwang sa naturang petsa. Ito ay kapistahan nina Saturnalia at Mithra. Dalawang mga paganong kapistahan na ipinagdiriwang tuwing Disyembre 25: Saturnalia sa mga Romano at Mithra sa mga taga-Iran.

Malinaw talaga kaibigan na ang Christmas ay nagmula sa mga paganong kapistahan! Hindi sa Bibliya! Ito ang dahilan kung bakit walang record ang Bagong Tipan na sinunod ng mga apostoles ang pagdiriwang ng Christmas.

Ang “*The Youth’s Instructor*”, isang artikulo ng Seventh-Day Adventist Church, Marso 23, 1943 ay nagpahayag sa pahina 5 nitong sumusunod: “ *Yearly as the winter came on December 21, the shortest day of the year, saw the sun dip its lowest on the horizon, followed by its gradual return thereafter, December 25 came to be known as the birthday of the sun*.”

Filipino: Bawat taon, sa tuwing dumarating na ang taglamig at ang ika-21 ng Disyembre, ang pinakamaikling araw ng taon - makikita ang pinakamababang paglubog ng araw sa kanluran, susundan ng dahan-dahang pagbalik sa kalangitan, ang Disyembre 25 ay kinikilalang kapanganakan ng araw.

Sinabihan tayo na si Semiramis ay may lalaking anak na kanyang pinangalanang Tammuz, at isinilang siya sa December 25. Si Tammuz ay tinanggap bilang anak ng araw at sa paglipas ng mga panahon, ang **+** ay naging simbolo ng pagsamba sa kanya at ng araw.

Ang artikulo ng mga Sabadista, kaibigan, ay nagpapatunay din na ang Christmas ay ang pista na inaalay sa pagsamba sa araw. At dahil sa araw na ito isinilang si Tammuz, siya ay tinuturing na anak ni Semiramis at ng Araw, ayon sa paniniwala ng mga pagano. Kaya sa paglipas ng panahon, ang letrang **+/t,** ang simula ng pangalan ni Tammuz, ay naging simbolo ng pagsamba sa araw. Ang **+** ay ang simula ng pagpapahalaga at pagsamba sa cross! (Humingi ng libreng artikulo “Ang Tunay na Kwento ng Cross”)

Ngunit, bakit nagdiriwang ng Christmas ang mga Sabadista? Pinapalamutian nila ng mga *Christmas décor* ang kanilang mga simbaha’t tahanan tuwing *Christmas season*? Sang-ayon ba sila sa mga paganong kapistahan ni Satanas? Tumigil na ba sila sa pagsunod sa katotohanan? Ano ba ang kautusan ni Abba Yahweh sa Jeremias 10:2-4 at Pahayag 18:4?

Ating basahin ang Jeremias 10:2-4:

(2) Ganito ang sabi ng Yahweh, Huwag kayong matuto ng lakad ng mga bansa, at huwag kayong manganglupaypay sa mga tanda ng langit; sapagka't ang mga bansa ay nanganglulupaypay sa mga yaon.

(3) Sapagka't ang mga kaugalian ng mga bayan ay walang kabuluhan: sapagka't may pumuputol ng punong kahoy sa gubat, na siyang gawa ng mga kamay ng manggagawa sa pamamagitan ng palakol.

(4) Kanilang ginagayakan ng pilak at ng ginto; kanilang ikinakapit ng mga pako at ng mga pamukpok, upang hindi mabuwal.

Basahin rin natin ang Pahayag 18:4 “Lumayo ka sa kanya, bayan ko! Huwag kang makihati sa kanyang mga kasalanan upang hindi ka maparusahan kasama niya!

Malinaw dito kaibigan na ang mga disipulo ng Amang nasa Langit ay hindi makisali sa mga pista na nagmula sa mga pagano, tulad ng Christmas.

Ang pagdiriwang ng Christmas sa Disyembre 25, ay isang porma ng pagsamba sa araw. OK ba ang pagsamba sa araw? Ating basahin ang sagot sa Ezekiel 8:13-18

(13) Sinabi sa akin ni Yahweh: Masahol pa riyan ang makikita mo.

(14) Dinala niya ako sa pintuan ng hilaga ng pagpasok sa templo, at doo’y may mga babaeng nanangis para kay Tammuz.

(15) Sinabi sa akin ni Yahweh: Tao masahol pa riyan ang makikita mo.

(16) Dinala niya ako sa patyo sa loob ng templo. Sa pagitan ng balkonahe at ng altar ay may nakita akong mga dalawampu’t limang tao. Nakatalikod sila sa templo, nakaharap sa silangan at sumasamba sa araw.

(17) Sinabi sa akin ni Yahweh: Nakikita mo ba yan? Maliit na bagay ba ang ginawa ng duda na punuin ng karahasan ang lupain? Lalo lang nila akong ginagalit sa ginagawa nilang iyan.

(18) Kaya nga, paparusahan ko sila. Wala akong patatawarin ni isa man sa kanila. Dumaing man sila sa akin, hindi ko sila didinggin.

Ang pagsamba sa araw ay makapagpaalab sa poot ni Abba Yahweh! Ito ay isang malaking kasalanan sa harapan ng ating Amang Lumikha.

**ANG SATURNALIA AY NAGING CHRISTMAS**

Ayon sa Encyclopedia Britannica, Volume 3, 15th Edition, pahina 233, ang Christian Festival na Christmas ay ipinagdiriwang sa Roma noong taong 336 A.D.

Mga kaibigan! Mahigit tatlong daang taon na ang lumipas mula ng umakyat si Yahshua sa langit. Kakasimula pa lang nilang ipagdiwang ang Christmas sa Disyembre 25.

Sa Kristiyanismo, sino ba ang unang nagdiwang nito? Sagot: ang Roma! Ngunit ang pagdiriwang na ito ay tinatawag na Saturnalia ng mga pagano. Ang Saturnalia ay pinalitan ng pangalan. Tinawag nila itong Christmas. At pinaniwala nila ang malaking kasinungalingan na ito ay kapanganakan ni Yahshua. Isang malaking panlilinlang.

Saturnalia , Natalis Solis Invicti, naging Christmas. *The same dog with different color*. Iisang aso, binago lang ang balahibo.

**ANG CHRISTMAS AY TINAWAG NILANG PASKO**

Upang maging mukhang makatotohanan ang panlilinlang, ang Christmas ay tinawag nilang Pasko! Kaibigan, ang Pasko sa Bibliya ay ang pag-alala sa pagkamatay ni Yahshua. Hindi ang kanyang kapanganakan! Muling basahin ang Juan 19:14, Juan 18:39-40, Lukas 22:14-20, Mateo 26 :17-19, Marcos 14:14-26, at I Corinto 5:7.

Sa mga naturang bersikulo ay iyong mababatid na ang Pasko ay ang araw ng pagkamatay ni Yahshua. Si Yahshua ang alay sa Pasko. Ang Pasko ay ang Passover! Ang Pasko ay hindi Christmas! Ang Christmas ay hindi Pasko!

Kailan ba ipinagdiriwang ang Passover o Pasko? Ito’y ipinagdiriwang sa ikalabing-apat na araw sa buwan ng Abib o Nisan ayon sa Leviticus 23:5. Ang Abib o Nisan ay ang unang buwan sa Bible Calendar. Ang katumbas nito sa Gregorian Calendar ay ang kalagitnaan ng Marso hanggang sa kalagitnaan ng Abril.

Kung nais mo pang magkaroon ng dagdag-kaalaman tungkol sa Bible Calendar, humingi ng libreng artikulo “Ang Bible Calendar at mga Pista.”

**MALING PAGBIBIGAY**

Ang Saturnalia (Natalis Solis Invicti) ay matagal nang ipinagdiriwang bago paman isinilang ang Tagapagligtas sa Bethlehem.

Ito ang patunay ni Romy Barrios, lecturer/scriptwriter sa Planetarium, National Museum sa kanyang isinulat na inilathala sa Health and Home Magazine, Disyembre 1979 pahina 27*: “Even long before the birth of the Messiah, there was a great festival known as the Saturnalia. It was a lengthy feast of merry-making, marked significantly by the custom of exchanging gifts.”*

Filipino: Bago paman isinilang ang Mesiyah, mayroon nang paganong pista na tinatawag na Saturnalia. Isa itong mahabang pista ng pagsasaya na mas nakilala sa pagpapalitan ng regalo.

Alam na natin ngayon kung bakit may “exchanging gifts” sa panahon ng Christmas. Nagmula talaga ito sa paganong pista na Saturnalia.

Sa Bibliya, ang dumalaw sa batang Tagapagligtas na isinilang sa Bethlehem ay ang nagdala ng mga regalo na ibinigay nila sa kanilang dinalaw. Ngunit ngayon, ang dumadalaw na ang nanghihingi. Iba na talaga. Malaking kabaliktaran.

Ang pagiging mapagbigay ng regalo ay isang mabuting gawi. Ito ay kinalulugdan ni Abba Yahweh at ini-utos naman ito ni Yahshua sa kanyang mga disipulo na nararapat nilang gawin.

Ngunit ano ang tawag mo sa mga taong nagbibigay lang tuwing Disyembre? Ngunit sa ibang buwan naman ng taon ay maramot? Tunay ba silang mapagbigay, o hindi? Malinaw na hindi! Ang tunay na mapagbigay, mapagbigay sa lahat ng panahon. Hindi lang sa Disyembre.

Ang “exchanging gifts” ba ay nagpapakita ng pagiging mapagbigay? Ang pagbibigay ng gift dahil lang may matatanggap kang regalo ay hindi mapagbigay! Ang tunay na mapagbigay, mapagbigay kahit walang natatanggap.

Kaya, kaibigan, maging mapagbigay ka sa lahat ng panahon, na walang kondisyon.

Makinig sa: O Sumulat sa:

**BALIK SA KAMATUORAN CONGREGATION OF YAHWEH**

DYSS – AM 999 KHZ **IN YAHSHUA HA MASHIACH**

7:00 – 8:00 am, Tuwing Linggo P.O. Box 81 Tagbilaran City, Bohol